**נובמבר 2021**

**מדיניות הצבעה באסיפות כלליות**

**מבוא**

החברה תשתתף ותצביע באסיפות כלליות של ני"ע בהן מחזיקות הקופה/הקופות המנוהלות ע"י החברה, בהתאם לדרישות הדין ובהתאם לעקרונות המפורטים להלן במסמך זה.

**להלן כללים מנחים, שיש לבחון טרם קבלת החלטה בנוגע להשתתפות החברה המנהלת ולאופן הצבעתה באסיפות כלליות של תאגידים בהם מחזיקות קופות הגמל וקרנות הפנסיה שבניהולה של החברה ועל בסיסם תתקבל ההחלטה האם להצביע בעד או נגד. הצבעה בניגוד למדיניות ההצבעה להלן, מחייבת קבלת אישור ועדת ההשקעות מראש.**

* 1. **עיקרון על**

 הצבעה "בעד" הצעת החלטה באסיפה כללית, הינה בתנאי שההחלטה מקדמת את עניין העמיתים בקופות הגמל, או לכל הפחות אינה פוגעת בעניינם.

 בהצבעות שבהן אין לחברה המנהלת את המידע הדרוש, או שבשל מגבלות ואילוצי זמן (לוחות זמנים לא סבירים), לא ניתן, לדעת פורום אסיפות כלליות לקבל החלטה מושכלת, החברה **תתנגד** להצעת ההחלטה בצירוף נימוק המתייחס להיעדרם של תנאים מספקים לבחינת החלטת ההצבעה לגופה.

 כמו כן, במסגרת הפעלת שיקול הדעת וקבלת החלטות הצבעה בתאגידים שונים, החברה תבחן את התנהלות התאגידים על פי עקרונות של ממשל תאגידי (כמפורט באמות מידה ממשל תאגידי שפורסמו על ידי החברה).

חרף האמור לעיל, ניתן לסטות מהמדיניות (בהתאם למנגנונים המפורטים בה), ומתוך מטרה להבטיח את האינטרס הכלכלי של קופות הגמל וטובת העמיתים.

* 1. **שינוי התקנון**

בעת הצבעה על ביצוע שינוי/תוספת/מחיקה של מרכיב בתקנון, יש לבחון את השינויים המוצעים בהתאם לקווים המנחים הבאים:

* + 1. שינויים/תוספות אשר נועדו לצורך מתן פטור/שיפוי/ביטוח נושאי משרה ועמידתם בהוראות חוק החברות, בשים לב להלימות שבין סכומי השיפוי לחוסנו הפיננסי של התאגיד נשוא ההצבעה (ובכלל כך הגבלה של סכום השיפוי המותר הקבוע בתקנון ובכתב השיפוי וכן החרגה של הפטור שניתן מהחלטה או עסקה שלבעל השליטה או לנושא משרה כלשהו בחברה יש עניין אישי כאמור);
		2. הוראות למינוי/פיטורי דירקטור ותנאי כהונתו ובלבד שהוראות אלו יובאו לאישור האסיפה בטווח של עד 6 חודשים ממועד אישור הדירקטוריון בנושא;
		3. התנגדות לשינוי הרוב הנדרש לצורך קבלת החלטות – ה הפוגע ביכולת ההשפעה של המיעוט ובפרט הקטנת הרוב הנדרש בהליכים כגון שינוי הון, מיזוג, שינויים בתקנון);
		4. התנגדות לקביעות הוראות המאפשרות הארכת תקופת כהונתו של רו"ח מבקר לחברה (להבדיל מהחלפת שותף אחראי);
		5. התנגדות לגריעת סמכויות נוספות לידי האסיפה הכללית (מעבר למוקנה לאסיפה הכללית במישרין בחוק החברות);
		6. התנגדות לשינויים אשר עשויים לפגוע בזכויות סוג מניות או נייר ערך ספציפי ובעיקר סוג מניות/ניירות ערך הכלולים היחידות בנכסי הקופות;
		7. התנגדות בכל הנוגע לקביעת הוראות לאישור עסקאות חריגות/שאינן חריגות והתנגדות להוראות תקנוניות המאפשרות כינוס אסיפות כללית במרווחי זמן קצרים שאינם מאפשרים קבלת החלטת מושכלת.
	1. **מינוי דירקטורים ונושאי משרה והרכב הדירקטוריון**
		1. בחינת כשירות וכישורי הדירקטור, תיבחן על פי המידע הזמין המצוי בידי החברה ובכלל כך מידע המפורסם על ידי התאגיד ומידע נוסף שנאסף ו/או נמצא ברשות החברה. ככלל, החברה המנהלת תתנגד למינוי דירקטורים/נושאי משרה מקום בו התאגיד לא פרסם מידע מספק אודות הדירקטור/נושא המשרה הממונה, שיאפשר לה לבחון את התאמתו וכשירותו לתפקיד (במינוי של דירקטור חיצוני יש לוודא, כי החברה פרסמה את כל הפרטים וההצהרות הנדרשים על פי כל דין).
		2. החלטות בדבר מינויים, תתחשב, בין היתר, באתגרים העומדים בפני התאגיד, הרכב הדירקטוריון הנוכחי ערב ההצבה והצורך בשיבוץ פונקציות בתחומים קריטיים להצלחת התאגיד, כמו גם הצורך להבטיח את זכויות בעלי המניות מקרב הציבור באמצעות מערכת איזונים, שיעורם של הדירקטורים החיצוניים והבלתי תלויים ומידת השפעתם.
		3. ככלל, החברה אינה פוסלת הצעת מועמדים מטעמה בדירקטוריונים מכהנים וזאת על בסיס שקלול של פרמטרים ובכללם גודל ההחזקה בתאגיד נשוא ההצבעה, מידת המעורבות של החברה, איכות הממשל התאגידי וכן נסיבות נוספות כגון כינונה של ועדת איתור בלתי תלויה מצד התאגיד ומידת שביעות רצון החברה מהתנהלותו של התאגיד. במקרה של הצעת מועמדים מטעם החברה, באחריות מנהל ההשקעות הראשי של החברה למסור דיווח בנושא לוועדת ההשקעות של החברה.
		4. החלטות בתחום מינוי דירקטורים והרכב הדירקטוריון תתבסס על הקווים המנחים הבאים:

**הרכב הדירקטוריון**

* + 1. מספרם הכולל של הדירקטורים יותאם להיקף ואופי הפעילות של התאגיד. ככלל, החברה תתמוך בדירקטוריון שהיקפו המקסימלי לא יעלה על 11 חברים (למעט בתאגידים הנדרשים לעמוד בכללי רגולציה המחייבים מספר רב יותר). החלטה פרטנית תתקבל בהתאם לגודל התאגיד, אופי פעילותו ומורכבותו, כאשר הנטייה תהיה לתמוך בדירקטוריון בעל היקף משתתפים מצומצם ככל הניתן.
		2. מספר חברי הדירקטוריון הנמנים על בני משפחתו של בעל השליטה או מכהנים כנושאי משרה בתאגיד או בקבוצת התאגיד, כאשר ככלל החברה תתנגד להרכב דירקטוריון שבו מספר הדירקטורים המכהנים הנמנים על בני משפחתו של בעל השליטה עולה על שניים.
		3. **מספר הדירקטורים החיצוניים והבלתי תלויים** - החברה תתמוך במינוי של לפחות **שליש דירקטורים בלתי תלויים** מתוך כלל הדירקטורים בדירקטוריון, כאשר בחברות ללא מוטת שליטה, תיערך בחינה המתחשבת, בין היתר בפרופיל הסיכון של אותו התאגיד (בהיבטי שליטה ופיקוח על פעילות ההנהלה), ההיכרות עם התאגיד ונושאי המשרה המכהנים בו ונסיבות נוספות ובמידת הצורך תישקל אפשרות לתמיכה בשיעור גבוה יותר של דירקטורים בלתי תלויים.

בחברות בהן יש גרעין שליטה, לפחות שליש מהדירקטוריון ובכלל זה דח"צים יהיו ללא זיקה לגרעין השליטה.

* + 1. **גיוון מגדרי -** יש לייחס חשיבות לגיוון המגדרי של דירקטוריון החברה, במצב בו המועמדים עומדים באופן שווה מבחינת תנאי הכשירות והניסיון ודירקטוריון החברה אינו משקף ייצוג של לפחות שליש מחברי הדירקטוריון למגדר מסוים, אזי המועמד מהמגדר שמיוצג בחסר יזכה לתמיכת החברה.
		2. הדירקטור עומד בתנאים ובמבחנים על פי תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ו-2005 וככל שיתאפשר, תיבחן מידת התאמתו של המועמד לתפקיד, ניסיונו המקצועי בתחומי פעילות התאגיד ובנושאים כלליים אחרים (ממשל תאגידי, אבטחת מידע ומערכות מידע, וכיו"ב).

מבלי לגרוע מן האמור, במקרים של תאגידים דואליים, החברה לא תתנגד לכהונת דח"צ או דירקטור בלתי תלוי רק בשל העובדה כי תקופת הכהונה עולה על 9 שנים.

* + 1. בחינת מספר התאגידים בהם הדירקטורים מכהנים והתנהלותם במסגרת כהונתם (עד כמה שאפשר), כאשר החברה תתנגד למינוי דירקטור במידה שמספר הדירקטוריונים בהם הוא מכהן עולה על **5** חברות ציבוריות, תאגידים מדווחים ו/או חברות פרטיות בעלות פעילות משמעותית[[1]](#footnote-2) (אלא בנסיבות מיוחדות המתייחסות, בין היתר, לזהותו של המועמד, גודלן ואופי פעילותן של החברות בהן הוא מכהן כדירקטור וכן עיסוקיו הנוספים – ככל שקיימים). בהקשר זה יודגש, כי כהונה מטעם בעל שליטה בחברות בנות או אחיות הנמנות על חברות אותה הקבוצה לא תימנה לעניין המגבלה כאמור.
		2. החברה תתמוך בכהונת בעל השליטה המכהן כמנכ"ל גם כדירקטור, כדי להגביר את מידת האחריות המוטלת על המנכ"ל, ובכפוף להתקיימותם של מנגנוני פיקוח ובקרה, הכוללים, בין היתר, שיעור משמעותי של דירקטורים בלתי תלויים בדירקטוריון, זהותו ומעמדו של יו"ר הדירקטוריון וחוזקן של פונקציות פיקוח ובקרה פנימיות בתאגיד, מאפיינים ייחודים של התאגיד (חברות עם שליטה משפחתית, ביצועים עודפים לאורך זמן וכיו"ב).
		3. ככלל, החברה תתנגד למנגנון של דירקטוריון מדורג ו/או לכל מנגנון (או "גלולת רעל"), הכולל מגבלות על היכולת להשפיע על השליטה ו/או על מידת הפיקוח של הדירקטוריון על ההנהלה (בתאגידים ללא גרעין שליטה).

**מינוי דירקטור חיצוני ובלתי תלוי**

* + 1. בעת מינוי דירקטור חיצוני ובלתי תלוי, החברה תבחן את מהות הקשרים בעלי אופן עסקי או מקצועי (ככל שאלו קיימים), בין המועמד לתאגיד נשוא ההצבעה. החברה תתנגד למינוי מוצע עבורו קיים קשר מסוג זה בשנתיים שקדמו למועד המינוי המוצע, למעט בתאגיד המציע לראשונה מניות לציבור. במסגרת זו יינתן משקל לכינונה של ועדת איתור פנימית מצד התאגיד לאיתור המועמדים אשר סיננה ובחנה את המועמדים בהתאם לכישורים וליכולות הנדרשות לקידום עסקיו של התאגיד וכן ביאור וגילוי אודות מתכונת עבודתה והרכבה לצורך התרשמות בנוגע לנאותות ההליך.

יובהר כי ככלל, החברה תתנגד למינוי חוזר של דירקטור חיצוני שכיהן בעבר כדירקטור חיצוני או בלתי תלוי, השלים את תקופת הצינון שלו, ומבקש להתמנות פעם נוספת ("דלת מסתובבת"). חריג לכלל זה הינו מינויים בתאגידים המפוקחים על ידי רשויות פיקוח (תאגידים בנקאיים, נותני שירותי אשראי, מבטחים וחברות מנהלות).

* + 1. בתאגידים ללא גרעין שליטה, יינתן דגש מיוחד לעצמאות של המועמדים, הניסיון שלהם לכהן בתאגידים ללא גרעין שליטה ו/או הרקע והניסיון שלהם בתפקידים מורכבים, כמו גם למידת היותם מועמדים מטעם ועדת איתור פנימית אשר הקריטריונים שלה פורסמו לציבור.
		2. בתאגידים ללא גרעין שליטה, ששיעור ההחזקות בה על ידי החברה משמעותי, תיבחן האפשרות להציע מועמד מטעם החברה בהתאם לצרכי התאגיד נשוא ההצבעה והאתגרים הניצבים בפניו.
		3. בהצבעה על הארכת כהונה, תיבחן מעורבות העבר של הדירקטור, ובכלל כך שיעור השתתפותו בישיבות הדירקטוריון ובוועדות בהן הדירקטור היה חבר, ומידת העצמאות אותה הפגין במקרים של מחלוקות עם בעלי השליטה ו/או הנהלת החברה (במקרה של תאגידים ללא גרעין שליטה). אנו נתנגד לחידוש והארכת כהונה לדירקטור שלא השתתף לפחות ב-75% מישיבות הדירקטוריון בשנת הדיווח האחרונה.
		4. במקרים של תאגידים דואליים, החברה תתמוך בכהונת דירקטור חיצוני או דירקטור בלתי תלוי גם לתקופה העולה על 9 שנים.
		5. בעת הצבעה על סיום כהונה של דירקטור יש לבדוק האם ההחלטה מקדמת את ענייני התאגיד ואת הנסיבות ומידת הגילוי בקשר עם סיום הכהונה כאמור.
		6. **במקרים של מועמדים (לרבות דירקטורים חיצוניים) המוצעים על ידי גוף מוסדי** – החברה תבחן כל מקרה לגופו ובפרט את כישוריו ו/או יכולותיו של המועמד ומידת התאמתו לתפקיד, ללא קשר לגורם אשר הציע את מועמדותו לתפקיד וכן את היקף הדירקטורים הבלתי תלויים בדירקטוריון, זהות יו"ר הדירקטוריון וחוזקן של פונקציות הפיקוח והבקרה בתאגיד.
		7. החברה תתנגד למינוי כפופים למנכ״ל כדירקטורים בתאגיד נשוא ההצבעה.
		8. הגבלת מעורבות בעל שליטה בחברות ביטוח וקופות גמל – החברה תתנגד למינוי נושא משרה בהתקיים אחד או יותר מהמקרים המפורטים להלן:
1. המועמד המוצע הינו בעל השליטה בתאגיד או קרובו (למעט מינוי כדירקטור);
2. המועמד המוצע הינו קרוב של דירקטור;
3. המועמד המוצע הינו אדם שהורשע או שהוגש כנגדו כתב אישום פלילי, וזאת בהתאם למידע הנגיש לחברה.

**הפרדת תפקידי יו"ר דירקטוריון ומנכ"ל**

* + 1. ככלל ועל מנת לשמר את ההפרדה בין האורגנים השונים, החברה **תתנגד** לכהונה מקבילה של יו"ר כמנכ"ל למעט במקרים החריגים הבאים:
			1. החברה תתמוך בכהונת בעל השליטה המכהן כמנכ"ל גם כדירקטור, כדי להגביר את מידת האחריות המוטלת על המנכ"ל, ובכפוף להתקיימותם של מנגנוני פיקוח ובקרה, הכוללים, בין היתר, שיעור משמעותי של דירקטורים בלתי תלויים בדירקטוריון, זהותו ומעמדו של יו"ר הדירקטוריון וחוזקן של פונקציות פיקוח ובקרה פנימיות בתאגיד, מאפיינים ייחודים של התאגיד (חברות עם שליטה משפחתית, ביצועים עודפים לאורך זמן וכיו"ב).
			2. מינוי זמני על רקע אירוע משברי, תקופת מעבר, פטירה בטרם עת וכיו"ב אשר יוגבל לתקופה של עד 9 חודשים בהתאם למידת המורכבות של התאגיד והאתגרים באיוש מתאים לתפקידי היו"ר והמנכ"ל.
			3. תאגידים דואליים, או תאגידים הנסחרים בחו"ל, שאין להם גרעין שליטה ובלבד שמתקיימים מנגנונים מאזנים כגון שיעור גבוה של דירקטורים בלתי תלויים, דירקטורים בלי תלויים בעל שיעור קומה והשפעה ונימוקים מיוחדים שיפורסמו לציבור.
			4. תאגידים קטנים[[2]](#footnote-3) בכפוף לנסיבות ולתהליך של מו"מ למיצוי זכויות בעלי המניות מטעם הציבור (כגון מינוי דירקטור או נוסף או משקיף מטעם בעלי מניות המיעוט).
	1. **תגמול דירקטורים ונושאי משרה**
		1. החברה תתנגד לאישור תגמול אשר אינו עולה בקנה אחד עם העקרונות המפורטים במסגרת תיקון 20 לחוק החברות (בנוגע לתהליכי האישור הנדרשים, והפרמטרים השונים הנדרשים על פיו) וכן תתנגד במקומות שבהן התאגיד ו/או בעל השליטה בו מספקים אינדיקציות לכך כי התגמול יובא לאישור בפני הדירקטוריון גם במקרה ובו האסיפה הכללית לא תאשר את התגמול.
		2. אישור תגמול בתאגידים פיננסיים יעמוד בקריטריונים המפורטים בסעיף 2 להלן וכן בשאר הקריטריונים המפורטים בסעיף זה להלן.
		3. לגבי דירקטורים חיצוניים, החברה המנהלת תוודא, כי הסכומים הם בהתאם לאמור בתקנות החברות (כללים בדבר גמול והוצאות לדירקטור חיצוני), התש"ס – 2000 - החברה המנהלת תצביע בעד רק אם הגמול הינו בהתאם לתקנות וללא תגמול נוסף.
		4. **שכר יו"ר דירקטוריון** - החברה תשקול בחיוב תגמול עודף (ביחס לדירקטורים אחרים) ליו"ר דירקטוריון המשקף באופן נאות את מידת האחריות, המורכבות ודרישות הזמן הנדרשות מיו"ר דירקטוריון.
		5. החברה תתנגד למדיניות תגמול כוללת העולה על תקרת שכר של עד 10 פעמים השכר הממוצע במשק ( כולל בתאגידים פיננסיים) .
		6. לגבי דירקטורים ונושאי משרה (ובכלל זה על הסכמי ניהול) אחרים החברה המנהלת תתייחס, ככל שאפשר וניתן, לנושאים הבאים:
			1. משך תקופת ההסכם – ככל שתקופת ההסכם תעלה 3 שנים, החברה תשקול להתנגד.
			2. עמידתו של התגמול המוצע בעקרונות מדיניות התגמול שנקבעה על ידי התאגיד (ושאושרה באופן ובתנאים הנדרשים על פי הוראות חוק החברות) ו/או נימוקי ועדת התגמול של התאגיד לאישור תגמול החורג ממדיניות התגמול כאמור.
			3. בחינת סבירות מדיניות התגמול והתגמול המוצע ביחס לגודל התאגיד, הענף בו הוא פועל, מצבו הכספי והעסקי, כישוריו האישיים של המועמד ותקופת ההעסקה. בהקשר זה תינתן התייחסות למרכיבי התגמול בכללותם (בכלל זה, תגמול קבוע, תגמול משתנה ותגמול הוני) והפרופורציות ביניהם. לגבי תגמול הוני באמצעות אופציות, ראוי כי תקופת ההבשלה של אופציות תהיה לשלוש שנים לפחות, למעט במקרים חריגים. באישור מדיניות תגמול ותנאי תגמול של מנהלים יופעל שיקול דעת אנליטי לגבי מנגנון המדידה, הפרמיה הנדרשת ומידת התאמתו של מנגנון המדידה, ותמחור האופציות לנסיבות העניין.
			4. פרמטרים שונים בחבילת התגמול ובכלל כך:

* + זהות נושא המשרה והאם הוא נמנה על בעלי השליטה בתאגיד.
	+ מספרם של בני המשפחה הנמנים על בעלי השליטה המועסקים בתאגיד.
	+ ביצועי המנייה ו/או שערי וריבית אגרות החוב של התאגיד.
	+ רמות הסיכון אותם נטל התאגיד להשגת ביצועיו.
	+ גובה השיפוי והביטוח לנושאי המשרה.
	+ פועלו של נושא המשרה ושל החברה במהלך תקופת כהונה קודמת מול מחזיקי ניירות הערך מן הציבור.
		1. היחס בין התגמול הקבוע לתגמול המשתנה לא יעלה על 120% (ובנסיבות חריגות לא יעלה על 200%).
		2. התגמול ייבחן, בין היתר, לאור קבוצת הייחוס אליה משתייך התאגיד, כאשר חריגה מקבוצת הייחוס תהווה שיקול להתנגד לתגמול המוצע.
		3. יינתן משקל לקיומה של נוסחת תגמול ברורה ופשוטה ליישום ובקרה.
		4. ככלל, החברה תתנגד לחבילת תגמול המשקפת עלייה בשיעור של 30% ביחס לתגמול הנוכחי.
		5. יינתן משקל לסך התגמול המשולם לנושאי משרה בכירה בתאגיד (מספר מקבלי התגמול).
		6. החברה תתנגד לאישור בדיעבד של תכניות תגמול אלא אם מדובר במענק שהנוסחה והתנאים לחישובו נקבעו מראש.
		7. מענקי חתימה יימנו במסגרת הרכיב הקבוע של חבילת התגמול.
		8. החברה תתמוך בהענקת מענקים בגין תרומה ייחודית של נושא משרה ובלבד שיבואו לאישור האסיפה הכללית (כתנאי להענקתם) ובכפוף לנימוקים מיוחדים שיפורסמו לציבור (ובכלל כך נימוקי הדירקטוריון וועדת התגמול) ובשים לב למידת ההיכרות של החברה עם פועלו ותרומתו של נושא המשרה כאמור.

בהתייחס לאישור **מענקי פרישה ומענקי הסתגלות** – החברה תגביל את תמיכתה בתשלום מענקים אלו כאמור עד להיקף של 6 חודשי שכר (גם יחד), וזאת לצד תשלום בגין תקופת הודעה מוקדמת שתוגבל לתקופה של עד 3 חודשי שכר. מובהר כי למנהל ההשקעות הראשי מוקנית סמכות לאשר תגמול בגין הודעה מוקדמת לתקופה העולה על 3 חודשי שכר וזאת עד לתקרה של 6 חודשי ששכר.

* + 1. רכיבי תגמול בגין שיקול דעת יוגבלו לשיעור של כ-30%.
		2. התגמול בגין רכיבים משתנים (מענקים וכיו"ב), יהיה מבוסס על ידעים מדידים, ברי מדידה והשוואה אשר ינטרלו אירועים חד פעמיים שאינם בשליטת נושא המשרה ויבוססו על מנגנוני מדידה ארוכת טווח.
		3. הרכיב המשתנה יכלול תנאי סף לקבלתו.
		4. הסכמי ניהול יוגבלו לתקופה שלא תעלה על 3 שנים ובלבד שהם כוללים מנגנון היפרדות מוסדר.
		5. החברה תתנגד לכפל תגמול של נושא משרה המכהן כדירקטור (תשלום גמול דירקטורים).
		6. החברה תתנגד לתשלום שכר נושאי משרה בתאגיד על ידי בעל השליטה במישרין, אלא אם התאגיד נשוא ההצבעה יפרסם גילוי לפרטי התגמול של נושאי המשרה אשר יבטיח שאינו עומד בסתירה למדיניות התגמול של התאגיד כאמור (כדוגמת מקרי שותפויות הנפט והגז). במקרה של גילוי כאמור, החברה תבחן את נסיבות התשלום ואת השפעתו על מידת העצמאות וקיום חובות האמון והזהירות של נושא המשרה כאמור.
		7. ככלל, החברה לא תתנגד לאישור תגמול נושא משרה (במסגרת מדיניות התגמול או ככל שיועלה לאסיפה הכללית) ובלבד שהיקף התגמול אשר לא מבוסס על קריטריונים מדידים המיוחסים לגמול המשתנה אינו מהותי, קרי, עד שלוש משכורות חודשיות בשנה.
		8. ככלל, החברה המנהלת לא תתמוך בשכר העולה על פי 10 מהשכר השנתי הממוצע במשק, כפי שיהיה מעת לעת.

**תגמול הוני**

* + 1. בהתייחס לתגמול הוני – החברה תבחן מנגנונים המעודדים תגמול על פני פרק זמן ארוך, הכולל יעדים מדידים, וקביעת פרק זמן של לפחות שלוש שנים במסגרת תקופת ההבשלה (Vesting), ושנה במסגרת תקופת המימוש. ככל ומדובר בתגמול על ידי מניות חסומות או אופציות ללא יעדים מדידים, החברה תתמוך אם מדובר בפיצוי עם רכיב קבוע נמוך, וכל עוד שוויין לא יעלה על שליש מכלל התגמול.

* + 1. החברה תתנגד למנגנוני התחדשות אוטומטיים (Evergreen) או הענקת אופציות / מניות במתכונת של ״גלולת רעל״.
		2. החברה **תתנגד** לתגמול הוני לדירקטורים ודח״צים.
		3. ככלל החברה תתנגד למתן תגמול הוני עבור קרובי משפחה (קרבה מדרגה ראשונה לרבות בני זוגם) לבעל השליטה של התאגיד נשוא ההצבעה למעט במקרים בהם התגמול ההוני הינו בעל מאפיינים זהים לתגמול הוני המוענק לנושא משרה אחר מקביל בתאגיד האמור ו/או במסגרת תגמול הוני כללי לעובדי התאגיד.
		4. החברה תתנגד למנגנוני תמחור אוטומטיים (Re-Pricing).
		5. תמחור מחדש או הפחתת מחיר מימוש אופציות ייבחן פרטנית בשים לב לנסיבות המקרה, פרק הזמן שחלף ממועד ההקצאה, שינוי קיצוני של נסיבות (הרעה במצב החברה, חילוץ החברה ממשבר קיומי וכיו"ב), מידת ההשפעה של ההנהלה ונושאי המשרה על מצב החברה לעומת שינויים אקסוגניים לפעילותם, וכיו"ב.
		6. הדילול המקסימאלי של בעלי המניות הנוכחיים כתוצאה מהענקת תגמול הוני לא יעלה על 10% וייבחן פרטנית בשים לב לגודל התאגיד, תחום פעילותו ופוטנציאל הצמיחה שלו.
	1. **תגמול דירקטורים ונושאי משרה במגזר הפיננסי**
		1. התגמול ליו״ר הדירקטוריון ולדירקטורים יהיה בהתאם לקבוע בהוראות הדין, כאשר תגמול יו״ר הדירקטוריון ייבחן באופן פרטני בהתאם למורכבותו של התאגיד נשוא ההצבעה, היקף משרתו של היו״ר וחיוניותו לתאגיד.
		2. החברה תתנגד לתגמול העולה על התגמול הקבוע בחוק להגבלת שכר הבכירים במגזר הפיננסי, כפי שיהיה מעת לעת, ולתגמול החורג ממגבלת שכר פי 35 משכרו של העובד הנמוך ביותר בתאגיד נשוא ההצבעה.
		3. החברה תתנגד לאישור חבילת תגמול בהיקף כספי העולה על 3.5 מיליון ₪ במונחי עלות שנתית ("**מגבלת העלות השנתית**") וכן במקרים בהם מגבלת העלות השנתית ו/או השכר אינם עומדים במגבלות שהוגדרו בסעיף 1.4.4. בנוסף, החברה תבחן כל שינוי וכל מגבלה חוקית שתוטל ביחס לתגמול בתאגידים פיננסיים ותצביע באופן התואם להוראות הדין.
	2. **חובת זהירות ואמונים - פטור, שיפוי, ביטוח ואישור פעולות**
		1. במסגרת הפעלת שיקול הדעת תבחן החברה האם ההחלטה התקבלה כדין ברוב האורגנים המוסמכים, לפי העניין.
		2. ככלל החברה תתנגד למתן פטור. בהתאם לנסיבות העניין, החברה תתמוך במתן פטור לכל נושאי המשרה (ובכלל כך בעלי השליטה וקרוביהם), ובלבד שבמסגרת תקנון התאגיד וכתבי הפטור נקבע כי הפטור אינו חל על החלטה או עסקה שלבעל השליטה או לנושא משרה כלשהו בתאגיד יש בה עניין אישי וזאת בכפוף לבדיקה כי במועד אישור הפטור, בשלוש השנים שקדמו למועד ההצבעה באסיפה – בית המשפט לא אישר תובענה ייצוגית או נגזרת נגד בעלי השליטה או נושאי המשרה בה שעניינה הפרת חובת הגינות, הפרת חובת אמון או קיפוח בעלי המניות.
		3. החברה תבחן האם כתוצאה ממתן השיפוי יפחת ההון העצמי של התאגיד באופן מהותי ו/או יפחת שווי/ערך ניירות הערך.
		4. מה גובה סכום השיפוי/הביטוח והאם הוא סביר בנסיבות העניין. לצורך כך יצוין כי התפתחה גישה לפיה סכומי השיפוי מוגבלים לשיעור של כ - 25% מההון העצמי בעת השיפוי הינם סבירים.
		5. בעניין הביטוח, יש להקפיד ולבחון את תחולתו והיקפו של הכיסוי הביטוחי (האם לא נקבעו סכומי כיסוי מופרזים והאם שיעור הפרמיה סביר).
		6. יבחנו סוגי האירועים שלגביהם תינתן התחייבות להענקת השיפוי.
		7. יבחן האם מתן השיפוי/הביטוח ניתן לפני קרות ההפרה או בדיעבד.
	3. **עסקאות עם בעלי עניין ואישורים מיוחדים**
		1. החברה **המנהלת תבחן** באופן פרטני ובהתאם לנסיבות את עסקאות בעלי העניין בתאגיד בראייה של טובת כלל בעלי המניות של החברה (ובפרט של בעלי מניות המיעוט).
	4. **בחינת אישור עסקאות בעלי עניין לפי פרמטרים כלכליים, שקיפות וממשל תאגידי ובכלל זה:**
		1. כדאיות העסקה ותרומתה לעסקי התאגיד. עסקאות אלה ייבחנו באופן פוזיטיבי, כלומר חובת הוכחת התועלת למחזיקי ניירות הערך תהא על התאגיד.
		2. ככל שניתן, בחינת העסקה אל מול עסקה דומה עם צד ג' והאם ניתן היה להשיג במסגרת עסקה דומה עם צד ג' תנאים טובים יותר.
		3. האם היקף המידע שפורסם ביחס לעסקה הינו מספיק כדי לבחון אותה מבחינה כלכלית ומבחינת כדאיותה לחברה.
		4. האם נדחו עסקאות בעלי עניין בשנה האחרונה והיקף עסקאות בעלי העניין בעבר.
		5. האם קיים גורם חיצוני לחברה שבחן את כדאיות העסקה (לדוגמא מעריך שווי חיצוני).
		6. מהותיות העסקה על מחזיקי ניירות הערך של התאגיד (ובפרט בעלי המניות מקרב המיעוט או בעלי החוב של התאגיד).
		7. מהותיות העסקה על בעל העניין בתאגיד.
		8. הדיווחים על עסקאות קודמות שקופים וברורים, הכוללים מידע ופירוט מלא של כל שלבי התהליך באופן שיאפשר התחקות ובחינת הנסיבות הכלכליות והמשפטיות העומדות ביסוד העסקה.
		9. קיומה של ועדה ייעודית ו/או ניהול הליך תחרותי על ידי ועדת הביקורת של התאגיד נשוא ההצבעה בקשר עם תנאי העסקה, אלטרנטיבות לעסקה, וניהול מו״מ משמעותי לשיפור תנאיה.
		10. במסגרת אישור הסכמי ניהול בין תאגידים ציבוריים או פרטיים שבשליטת בעל השליטה לתאגיד נשוא ההצבעה, החברה תבחן את כדאיות ההתקשרות, את מידת הגילוי והפירוט בגין אותן התקשרויות וכן את קיומו של סעיף המגביל את תקופת הסכמי הניהול.
		11. עמידתו של בעל השליטה בנטל השכנוע לפיה העסקה טובה לבעלי החזקות המיעוט בתאגיד נשוא ההצבעה, ביחס לאלטרנטיבות שנבחנו.
		12. במסגרת בחינת כדאיות העסקאות, תשקול החברה להיעזר בעבודות אנליזה חיצוניות ייעודיות.
	5. **שינויים בהון החברה**
		1. החברה תבחן את מטרת השינוי המוצע והשפעתו על האינטרסים של הקופות שבניהולה, בין היתר בסוגיות הנובעות מהגדלת הסחירות בניירות הערך של התאגיד נשוא ההצבעה.
		2. השפעה על סוגי ניירות ערך של התאגיד – ובכלל זה התועלת הגלומה בשינוי כאמור, עלותו ובחינת חלופות אפשריות. ככלל, החברה המנהלת תתנגד לשינוי הפוגע בניירות הערך המוחזקים על ידה.
		3. האם קיימים ניגודי אינטרסים בין מחזיקים בסוגים שונים של ניירות הערך של התאגיד.
		4. האם קיימים מנגנונים המבטיחים את הצורך באישור של האסיפה הכללית בקרות אירועים מסוימים ו/או בהתקיימותם של תנאים מסוימים.
		5. החברה תבחן כל מקרה של הקצאות הון לא שוויוניות לגופו, בשים לב לנימוקי התאגיד נשוא ההצבעה בדבר נחיצות המהלך, ההשפעה על הדילול המקסימאלי לבעלי המניות הקיימים ובחינת האלטרנטיבות להקצאה ותנאיה.
		6. קבלת החלטה בדבר מחיקה ממסחר באמצעות מיזוג משולש הופכי מחייבת את התייחסות החברה ושקילת הפרמטרים הבאים:
		7. הרציונל לעסקה;
		8. בחינת הוגנות העסקה והשווי שעל בסיסה היא נערכת (הערכות שווי חיצוניות מהימנות);
		9. קיומו של הליך סדור למניעת ניגודי עניינים והשפעה לא הוגנת מצד בעלי שליטה;
		10. התרומה של שוק ההון לפעילות החברה ויציבותה (גיוסי הון וחוב, תנודתיות בשער נירות הערך וכיו"ב).
	6. **מיזוגים, רכישות והעברת פעילויות**
		1. כאשר מועלות סוגיות בנוגע למיזוגים, רכישות והעברת פעילויות, החברה תבחן כל מקרה לגופו בשים לב למאפייני העסקה ומתוך בחינת האינטרסים של בעלי המניות לטווח הארוך. בתוך כך החברה תבחן, בין היתר, את הצעות ההחלטה על בסיס העקרונות הבאים:
		2. האם החברה הקולטת הנה חברה שמותר לקופה לקנות ולהחזיק בה על פי הוראות הדין החל ובכלל זה הוראות תקנות כללי השקעה.
		3. החברה המנהלת תתנגד למיזוג שיגרום לחריגה ממדיניות ההשקעה של הקופה.
		4. שיעור האחזקות של הקופות שבניהולה של החברה בתאגיד נשוא ההצבעה.
		5. מה הם האינטרסים של בעלי השליטה בכל אחת מהחברות המתמזגות.
		6. רמת השקיפות והגילוי הנמסרת לציבור בעלי המניות ובפרט שקיפות בקשר עם הערכות שווי חיצוניות שנערכו על ידי גורמים מהימנים, מחיר העסקה, מסמכי נאותות / דוחות פרופורמה וכיו"ב.
		7. בחינת ההגנה הניתנת לבעלי המניות מקרב המיעוט במסגרת מבנה העסקה המוצע.
		8. תשלומים והוצאות הכרוכים בעסקה והשפעתם על בעלי המניות.
		9. מידת ההשפעה על כושר הפירעון של התאגיד ועל כושר התחרות שלו בטווח הארוך.
		10. השלכות מימון הנובעות מהעסקה והבטחת שמירת האיתנות הפיננסית בעקבותיה.
		11. נאותות התהליך, לרבות הקמת ועדה ייעודית על ידי התאגיד נשוא ההצבעה, בחינת אלטרנטיבות וקיומו של מו״מ משמעותי לשיפור תנאי העסקה.

* + 1. במסגרת בחינת כדאיות עסקאות מיזוג מורכבות, תשקול החברה להיעזר בעבודות אנליזה חיצוניות ייעודיות.
		2. השפעות פוטנציאליות של שוק ההון וציבור המשקיעים בעת השלמת העסקה ו/או במקרה של כישלון.
	1. **חלוקת דיבידנד**
		1. ככל שהחלטות בנוגע לחלוקת דיבידנד יגיעו להחלטה באסיפה הכללית, ייבחנו השיקולים הפרטניים בנסיבות העניין, מתוך כוונה לתמוך בהחלטות אסיפה המעודדות אימוץ מדיניות דיבידנד ברורה.
		2. במסגרת זו, תיערך בחינה על מנת לוודא כי התאגיד נשוא ההצבעה עומד במבחני הרווח ויכולת הפירעון לצורך ביצוע החלוקה כאמור וכי החלוקה כאמור לא תפגע ביכולתו של התאגיד לצמוח ולקדם את עסקיו בטווח הארוך וכן שיעור בעלי המניות מקרב הציבור שאינם נמנים על דבוקת השליטה בתאגיד נשוא ההצבעה.
		3. בנוסף תיערך בחינה כיצד משפיעה חלוקת הדיבידנד על עמידת התאגיד בהתניות פיננסיות ועל צורך שלו לבצע הפחתת הון מיוחדת, לצד בחינה. האם חלוקת הדיבידנד תפגע או תגרע מתכנית ההשקעות המוצהרת של התאגיד לפיתוח פעילותו העסקית.
		4. ככלל, החברה תתנגד לחלוקת דיבידנד שמקורו ברווחי שערוך ו/או רווחים חד-פעמיים או חלוקה שמטרתה לממן עבור בעל השליטה "רכישה ממונפת".
	2. **גלולת רעל ו/או מנגנונים דומים או חלופיים**
		1. ככלל, החברה תתנגד להצעות החלטה התומכות במנגנונים המעכבים או המונעים החלפת שליטה.
	3. **הסדר חוב/פשרה (סעיף 350 לחוק החברות)**
		1. אישור הסדר/פשרה יבוצע בהתאם לעקרונות ולכללים המפורטים בנהלי החברה המנהלת הרלוונטיים הנוגעים לתהליך הערכת חוב וטיפול בחובות בעייתיים.
		2. במסגרת קבלת החלטות בהסדרי חוב ו/או באישורים לפי סעיף 350 לחוק החברות, החברה שומרת על זכותה למקסם את התועלת למחזיקי האג"ח ולעמיתי החברה כתוצאה מהסדר כאמור ובכלל כך לנהל התמחרות ו/או להצביע באופן טקטי בשלבי האישור השונים. במסגרת זו, תבוצע הערכה למצב החברה והיכולת שלה להשתקם (חלופת פירוק).
		3. הותרת השליטה בידי בעל השליטה הנוכחי, לא תישלל אפריורית ובלבד שבעל השליטה יזרים לתאגיד ו/או לבעלי אגרות החוב סכום משמעותי שלא יפחת מערך המניות שיוותרו בידיו.
		4. במסגרת שקילת אפשרות של החלפת בעל שליטה / הכנסת משקיע משמעותי, תיבחן, בין היתר, בנוסף לפרמטרים הכלכליים, מידת ההיתכנות להשלמת העסקה בפרק זמן סביר (תוך התחשבות ברקע ובניסיון של אותו משקיע, אופן התנהגותו בהסדרים או ניסיונות לרכישת שליטה בעבר וכיו"ב).
		5. אפשרות לקבלת רכיב הוני לצורך "אפסייד" עתידי.
		6. מארג היחסים בין בעלי החוב השונים (אגרות חוב, נושים מובטחים, ממנים חיצונים, תאגידים בנקאיים), סדרי הנשייה בין הגורמים השונים ומידת שביעות רצונם מההסדר המתגבש.
		7. דיון נפרד ומובחן המתחשב בנסיבות הסדר החוב בכל הנוגע לסוגיית מתן פטור מאחריות לנושאי משרה, בעלי שליטה ובעלי עניין או תפקיד אחרים בתאגיד.
	4. **החלפת נאמן אג״ח**

הצבעת החברה תהיה בעד החלפת הנאמן בסדרת האג"ח בכפוף לעמידה בכל התנאים הבאים:

* + 1. היעדר ניגוד עניינים מצד הנאמן המוצע;
		2. היעדר ניסיון שלילי של החברה באינטראקציה עם הנאמן המוצע;
		3. בעל יכולת פיננסית – הון עצמי והיקף ביטוחי ביחס להיקף סדרת האג"ח;
		4. בעל ניסיון וכשירות מקצועית בתחום הנאמנות;
		5. בעל מערכות בקרה וניהול סיכונים לתמיכה.
	1. **מינוי רואה חשבון מבקר**
		1. ככלל, במסגרת אישור רואה חשבון מבקר, החברה תבחן את הנסיבות הנוגעות לכשירותו המקצועית, ניסיונו המקצועי, ואי תלותו או קיום של ניגודי עניינים בין תפקידו כרואה חשבון מבקר לבין קשרים נוספים שלו עם בעלי המניות ו/או נושאי משרה בתאגיד נשוא ההצבעה.
		2. כמו כן, החברה תבחן האם בשלוש השנים האחרונות התאגיד נשוא ההצבעה נדרש לבצע הצגה מחדש של דוחותיו הכספיים ו/או התגלתה סטייה ניכרת ביחס לאומדנים ו/או הנחות וכן האם הוגשו כלפי רואה החשבון המבקר תביעות ייצוגיות ו/או נגזרות.
		3. בתאגידים ללא גרעין שליטה, ייבחן הצורך בעדכון וריענון שומרי הסף המכהנים ובכלל כך של רואה החשבון המבקר לצורך חיזוק הפיקוח והבקרה על פעילות ההנהלה.
		4. החברה תתנגד לאישור רואה חשבון מבקר במקרים היקף שכר הטרחה בגין שירותי ביקורת ומס לבין היקף בגין שירותי ייעוץ אחרים נמוך מ-70% מהיקף שכר הטרחה הכולל ששולם לו.
		5. החברה תתנגד לחידוש מינוי רואה חשבון במקום ובו בשלוש השנים האחרונות אישר בית המשפט תביעה ייצוגית או תביעה נגזרת כנגד רואה החשבון המבקר של התאגיד בקשר עם דוחותיו.
	2. **הקלות והתייחסות מיוחדת לסוגי תאגידים**
		1. **חברות קטנות** – בהתאם להקלות אותן יזמה הרשות לניירות ערך לחברות ששווי הוק שלהן קטן מ-50 מיליון ש״ח (בהתקיים שאר התנאים אותן קבעה הרשות), החברה תבחן בחיוב הקלות באופן יישום המדיניות בקשר עם מינויים, מבנה הדירקטוריון וכהונה מקבילה של יו״ר דירקטוריון ומנכ״ל על ידי אותו אדם, והכל בשים לב לאינטרסים של הקופות בניהולה של החברה, שייבחנו אד-הוק לקראת החלטת ההצבעה.

**חברות ברשימת שימור, השעיה ומחיקה ממסחר – ככלל,** החברה תתנגד להחלטות הצבעה בתאגידים כאמור, אשר על פניו לא עשו את המרב כדי לחזור לפעילות מסחר תקינה. יחד עם זאת, במסגרת כל הצעת החלטה תישקל מידת ההשפעה של ההתנגדות כאמור על האינטרסים הישירים של ניירות הערך המוחזקים בקופה/ות שבניהול החברה.

* + 1. **שותפות מוגבלת ציבורית –** ככלל, החלטות הצבעה באספות כלליות של שותפות מוגבלת ציבורית תתקבלנה בהתאם לקריטריונים הכלליים המפורטים במסמך מדיניות זה.
		2. **לעניין משך כהונה של מפקח** – בשל חשש מאי תלות, תתנגד החברה לאשר כהונה של מפקח לתקופה העולה על 9 שנים, למעט במקרה של רוטציה פרסונאלית בין מפקחים המשתייכים לאותה פירמה (ראיית חשבון או עריכת דין).
		3. החברה תשקול בחיוב תמיכה במועמדים לכהונת מפקח שהוצעו על ידי משקיעים מוסדיים ונתמוך בכהונת דירקטורים חיצוניים בתאגיד המרכיב את השותף הכללי.
		4. **חברות בעלות דירוג סיכון ממשל תאגידי** **גבוה** – החברה רואה חשיבות רבה באיכות ואפקטיביות דירקטוריון התאגיד נשוא ההצבעה, ותבחן את רמת הדירוג של סיכון הממשל התאגידי בבואה לקבל החלטה בהצעות ההחלטה שעל סדר יומה של האסיפה, ותעשה שימוש בדירוג כאמור לצורך חיזוק עמדתה המקצועית בהצעות ההחלטה שעל סדר יומה של האסיפה ("**דבר מה נוסף**") לבדיקה העניינית שתשקול את ההיבטים הכלכליים וטובת עמיתי קופות הגמל שבניהולה של החברה.
1. **החלטות הצבעה בתאגידים פיננסיים**
	1. בהחלטות הצבעה באסיפות כלליות של תאגידים פיננסיים או של תאגיד השולט בתאגיד פיננסי או של תאגיד בנקאי שקיבל רישיון בהתאם להוראות חוק הבנקאות (רישוי), התשמ"א-1981, בנושאים הנוגעים לאישור מדיניות תגמול לפי הוראות סעיף 267א לחוק החברות וכן בנושאים הנוגעים לאישור עסקאות הטעונות אישור אסיפה כללית לפי הוראות סעיפים 272(ג), 272(ג1), 273(ב) ו-275 לחוק החברות, החלטת החברה טעונה קבלת אישור של רוב הנציגים החיצוניים בועדת ההשקעות.
2. **הצבעות בנושאים בהם קיים חשש לניגוד עניינים/עניין אישי**
	1. במידה ועולה חשש לניגוד עניינים בהצבעה אשר עשוי לנבוע מקיומם של קשרים בין הקופות המנוהלות על ידי החברה ו/או בעלי השליטה בחברה המנהלת לבין התאגיד נשוא האסיפה או במקרים ובהם בעלת השליטה בחברה המנהלת מחזיקה ב-5% או יותר מאמצעי השליטה בתאגיד נשוא האסיפה ("**תאגיד נשלט**")[[3]](#footnote-4), אופן הצבעת החברה יהיה כפוף לאישורם של רוב הנציגים החיצוניים בוועדת ההשקעות של החברה.
	2. מנהל ההשקעות המקבל החלטות הצבעה בהתאם למדיניות ההצבעות שהגדירה החברה, ייחשב כבעל ניגוד עניינים לכאורה במקרים שהתאגיד נשוא האסיפה הינו אחד מאלה:
3. בעל שליטה במנהל ההשקעות;
4. תאגיד שבעל השליטה במנהל ההשקעות מחזיק בו שיעור של 5% או יותר מסוג מסוים של אמצעי שליטה;
5. תאגיד קשור למנהל ההשקעות (תאגיד המחזיק סוג כלשהו של אמצעי שליטה במנהל ההשקעות בשיעור של 10% או יותר);
6. תאגיד שתאגיד קשור למנהל ההשקעות מחזיק בו שיעור של 25% או יותר מסוג כלשהו של אמצעי שליטה.
	* 1. תאגיד עימו מקיימת הקבוצה אליה משתייך מנהל ההשקעות קשרים עסקיים או פיננסיים מהותיים ומתמשכים, תאגידים בשליטתו של התאגיד כאמור, בעל השליטה בתאגיד כאמור ו/או תאגידים בשליטת בעל השליטה.

בכל מקרה כאמור, אופן הצבעת החברה יהיה כפוף לאישור ועדת ההשקעות של החברה המנהלת, אולם במקרים בהם המלצת ההצבעה של מנהל ההשקעות הינה 'נגד' האינטרס של היוצר את "החשש לניגוד עניינים" ובהתאם למדיניות ההצבעה של החברה – אין חובה להביא את ההחלטה לוועדת ההשקעות, למעט אם התאגיד נשוא האסיפה הוא תאגיד פיננסי.

* 1. מבלי לגרוע מן האמור יובהר, כי קבלת החלטות הצבעה בקשר להצעות החלטה הנידונות בתאגיד נשלט אשר אינן נוגעות במישרין התנהלותו השוטפת אלא לתאגידים המוחזקים על ידו, תתקבל בפרוצדורה הרגילה מבלי שיידרש אישור מטעם הנציגים החיצוניים של ועדת ההשקעות.
	2. ההחלטה כאמור, יכולה להתקבל בכינוס ועדת השקעות, בהחלטה בכתב, או באמצעות שימוש בכל אמצעי תקשורת אחר.
	3. **מבלי לגרוע מכלליות האמור, שימוש במנגנון המפורט להלן יהווה אמצעי ראוי להתמודדות ונטרול החשש מפני ניגוד עניינים בהתקיים התנאים הבאים**:
		1. הצבעה תבוצע בהתאם להמלצת הגורם המקצועי עמו התקשרה החברה ו/או עמו התקשר מנהל ההשקעות הנותן את השירות לחברה (בכובעו כלשכת שירות);
		2. המלצת הגורם המקצועי עולה בקנה אחד עם מדיניות ההצבעות של החברה המנהלת.
1. **אופן הטיפול בפניות של הנהלות תאגידים ו/או בעלי שליטה בהם שמטרתן להשפיע על אופן ההצבעה**
	1. מנהל ההשקעות הנותן את השירות לחברה המנהלת גיבש נוהל המסדיר את התנהלותו ואופן טיפולו בפניות המתקבלות מנציג ו/או נציגים מטעם תאגידים בקשר להצבעה באסיפה כללית ו/או אסיפת מחזיקי אגרות חוב.
	2. הטיפול בפניות מצד הנהלות של תאגידים ו/או בעלי שליטה יידון באופן מקצועי, ללא משוא פנים ויתבסס, על נתונים ומידעים המצויים בידי החברה (באמצעות מנהל ההשקעות). החברה (באמצעות מנהל ההשקעות) תפעל לתיעוד פניות כאמור המתקבלות מהנהלות של תאגידים ו/או בעלי שליטה.
2. **אופן ההתקשרות עם גורם מקצועי**
	1. מנהל ההשקעות הנותן את השירות לחברה המנהלת רשאי להתקשר עם גורם מקצועי (בכובעו כלשכת שירות), המספק תוצרים מקצועיים (ניתוח אנליטי), בהם ייעשה שימוש ככלי עבודה מחקרי נוסף אשר יסייע לקבלת החלטה בנוגע לאופן ההצבעה. אין בקבלת המלצות ו/או תוצרים מאת גורם מקצועי כזה או אחר בכדי לחייב את מנהל ההשקעות ו/או החברה בנוגע לאופן ההצבעה והתוצרים / המלצות המתקבלים מהגורם המקצועי, מהווים חומר עזר ורקע בלבד לצורך גיבוש החלטה בנוגע לאופן ההצבעה באסיפות כלליות ו/או אסיפות מחזיקי אגרות חוב.

\*\*\*\*\*\*\*\*\*

מובהר בזאת, כי המדיניות המפורטת לעיל, אינה ניתנת בהכרח ליישום דווקני ומלא ביחס לכל תאגיד ותאגיד, וזאת בשל הבדלים אובייקטיבים וסובייקטיביים, הכוללים, בין היתר, שוני במבנה השליטה והבעלות, שלבי ההתפתחות של התאגיד, שינויים בסביבה העסקית והתחרותית של התאגיד, קיומן ו/או היעדרן של מגבלות והגבלות רגולטוריות וכיו"ב. למען הסר ספק, מובהר, כי ייתכנו מקרים שבהם החברה המנהלת תצביע באופן שונה ו/או מנוגד לעקרונות המפורטים במסמך מדיניות זה. מכל מקום יובהר, כי כל החלטת הצבעה תתקבל על בסיס כל המידע הרלוונטי והעדכני המצוי בידי החברה המנהלת, אשר ינותח על ידי הגורמים המקצועיים, לאחר בחינת מכלול ההיבטים הידועים והצריכים לעניין, ובכלל זה היבטים כלכליים, מסחריים, משפטיים ואחרים ובכפוף להוראות כל דין. העקרונות המנחים העומדים ביסוד מסמך זה, יחולו על השתתפות והצבעות באסיפות כלליות של תאגידים ציבוריים ומדווחים הנסחרים בבורסה לניירות ערך בתל אביב (לרבות תאגידי רישום כפול).

1. בחינת המהותיות תתבסס, בין היתר, לאור היכרות עם החברות הפרטיות ומידע פומבי אודות אותן החברות שניתן לאתר באתרי חיפוש ו/או בדירוגים פומביים. [↑](#footnote-ref-2)
2. **חברה קטנה** – חברה ששווי השוק שלה הינו נמוך מ- 50 מיליון ₪ בחישוב ממוצע של 90 יום לפני המועד הקובע שנקבע לצורך ההשתתפות באסיפה הכללית. [↑](#footnote-ref-3)
3. בקביעת שיעור ההחזקה של בעל השליטה בתאגיד, לא יובאו בחשבון שיעורי ההחזקה של המשקיע המוסדי בתאגיד ושל משקיעים מוסדיים אחרים הנמצאים בשליטת אותו בעל השליטה ובכלל כך החזקות קרנות הנאמנות, תעודות הסל ופעילות ניהול התיקים. [↑](#footnote-ref-4)